Ulvsnesøy

**Ulvsnesøy**, også omtalt som **Ulfnesøy**, **Olsnesøyni**, **Olsnesøyna**, **Olsnesøya**,  **Ulsnesøy**, **Ulvsnæsøen** og **Ulfsnesøen**, og kalt **Flekkøyni** noen plasser på Osterøy, er ei øy i Sørfjorden i Osterøy kommune i Vestland.

Ulvsnesøy har en lang historie. I gammel tid var det antakelig klostergods på den 92 mål store Ulvsnæsøen. Seinere ble øya kirkegods som tilhørte et større bruk på Osterøy kalt Kirkebruvik.

## Ulvsnesøy skole (Ulfsnesøen skolehjem)

Anstalten åpnet i 1881 på initiativ av biskop Ole Irgens og en rådmann i Bergen, og ble godkjent som skolehjem i 1900, da med plass for 30 gutter. I 1947 var det plass for 50, og det var snekker- og skomakerverksted på stedet, i tillegg til sjømannsskole. Styret bestod av 4 medlemmer innvalgt av kommunen og 1 av staten. Beboerne var «slemme» gutter i alderen fra 10 til 15 år (enkelte fikk bo der til de var 18 år). Institusjonen het opprinnelig *Ulfsnesøens Opdragelsesanstalt i Nordhordland for vanartede og forvildede Gutter*, betalt med penger fra brennevinssamlaget og Bergens Sparebank. Bygningene sto klar til bruk i april 1881, mens de første guttene flyttet inn i oktober samme år. Status som skolehjem i 1900 var i samsvar med ikrafttreden av Lov av 1896 om forsømte barn («vergerådsloven») og ble da *Ulvnæsøens Skolehjem for forsømte Gutter*. Lov av 1951 om spesialskoler gav grunnlag for nyordning der staten overtok driften for *Ulvsnesøy skole for gutter med tilpasningsvansker*. I 1965 ble navnet igjen forandret, da til *Ulvnesøy off. skole*. Guttene som bodde og gikk på skolen, ble sendt dit av myndighetene på grunn av omsorgssvikt eller atferdsproblemer. Det var da et 30-talls elever og noen få lærere. Skolehjemmet hadde eget brevhus fra 1901 til 1955, opprinnelig kalt «Olsnesøen i Bruvik». 

Ulvsnesøy skole er beskrevet i Edvard Lysnes *Ulvsnesøy skole, fra oppdragelsesanstant til offentlig skole* fra 1983 og Yngvar Ustvedts bok *Djeveløya i Oslofjorden – historien om Bastøy og andre straffeanstalter for slemme gutter* fra 2000.

Skolen ble lagt ned i 1981.

## Bergen fengsel avdeling Osterøy
Fra 1982 holdt Bergen fengsel til i bygningene etter skolehjemmet på Ulvsnesøy. Avdelingen fikk først navnet Bergen kretsfengsel avd. Osterøy. Etter åpningen av Bergen Landsfengsel i 1990 ble avdelingen kalt Bergen landsfengsel avd. Osterøy. Begrepet landsfengsel forsvant ved innføringen av regionene 1. januar 2001. Alle fengselsvesenets anstalter blir nå betegnet som fengsel.

Avd. Osterøy hadde 26 ansatte og plass til 31 innsatte hvorav ni plasser var for kvinner. De innsatte var sysselsatt i driften, i vedlikehold av de gamle bygningene, i gårdsdrift eller gikk på skole. Åsane videregående skole hadde en egen avdeling i fengselet.

Det ble besluttet å legge ned «gårdsfengselet» da statens leieavtalen gikk ut i 2019. Fengselsdriften ble lagt ned i februar 2019. Øya ble deretter lagt ut for salg for 8,2 millioner kroner, og i juni 2019 ble øya solgt for 11,8 millioner kroner. Øya er regulert til tjenesteyting, som innebærer at en virksomhet må driftes på øya.

## Referanser


## Eksterne lenker
* Bergen byarkiv om Ulvsnesøy skole
* Om poståpneriet ved skolehjemmet (pdf-dokument)
* Bergen fengsel, Osterøy avdeling www.kriminalomsorgen.no
* Hjemmeside for Bruvikbygda